Komisjoni direktiiv 2003/13/EÜ,

10. veebruar 2003,

millega muudetakse direktiivi 96/5/EÜ imikutele ja väikelastele mõeldud teraviljapõhiste töödeldud toitude ja muude imikutoitude kohta

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 3. mai 1989. aasta direktiivi 89/398/EMÜ eritoiduks ettenähtud toiduaineid käsitlevate liikmesriikide õigusaktide ühtlustamise kohta, [1] muudetud Euroopa Parlamendi ja nõukogu direktiiviga 1999/41/EÜ, [2] eriti selle artikli 4 lõiget 1,

võttes arvesse toidu teaduskomitee arvamust

ning arvestades järgmist:

(1) Komisjoni direktiivi 96/5/EÜ [3] artikkel 6, viimati muudetud direktiiviga 1999/39/EÜ, [4] näeb ette, et teraviljapõhised töödeldud toidud ja imikutoidud ei tohi sisaldada ühtki ainet sellises koguses, mis võiks ohustada imikute või väikelaste tervist.

(2) Toidu teaduskomitee 19. septembril 1997. aastal ja 4. juunil 1998. aastal esitatud arvamuste alusel on direktiivis 96/5/EÜ sätestatud üldine jääkide piirnorm 0,01 mg/kg iga pestitsiidi kohta teraviljapõhises töödeldud toidus või muus imikutoidus.

(3) On olemas mõningaid pestitsiide ja pestitsiidide metaboliite, mille puhul ka jääkide piirnorm 0,01 mg/kg võib halvimate manustamistingimuste korral viia selleni, et imikud ja väikelapsed ületavad aktsepteeritava päevadoosi. See on nii selliste pestitsiidide ja pestitsiidide metaboliitide puhul, mille aktsepteeritav päevadoos on alla 0,0005 mg kehakaalu kilogrammi kohta.

(4) Direktiivis 96/5/EÜ kehtestatakse põhimõte, mis keelab selliste pestitsiidide kasutamise põllumajandustoodete puhul, mis on mõeldud teraviljapõhiste töödeldud toitude ja imikutoitude valmistamiseks. Asjaomased pestitsiidid loetletakse direktiivi 96/5/EÜ VIII lisas. See keeld ei taga siiski tingimata, et tooted on sellistest pestitsiididest puhtad, sest mõned pestitsiidid saastavad keskkonda ning nende jääke võib leida asjaomastes toodetes.

(5) Imikute ja väikelaste tervist saab paremini kaitsta seades lisanõuded, mille rakendamist saab kontrollida analüüside abil toote päritolust sõltumata.

(6) Suurem osa pestitsiididest, mille aktsepteeritav päevadoos on alla 0,0005 mg kehakaalu kilogrammi kohta, on ühenduses juba keelatud või keelatakse alates 2003. aasta juulist. Keelatud pestitsiidid ei tohi teraviljapõhistes töödeldud toitudes ja muudes imikutoitudes olla olemasoleval tasemel analüüsimeetodite abil tuvastatavad. Mõned pestitsiidid lagunevad siiski aeglaselt ja saastavad jätkuvalt keskkonda. Neid võib esineda teraviljapõhistes toitudes ja muudes imikutoitudes isegi siis, kui neid ei ole kasutatud. Kontrolli eesmärgil tuleb järgida ühtset lähenemisviisi.

(7) Kuni komisjoni otsuseni selle kohta, kas heakskiidetud pestitsiidid vastavad taimekaitsevahendite turuleviimist käsitleva nõukogu 15. juuli 1991. aasta direktiivi 91/414/EMÜ, [5] viimati muudetud komisjoni direktiiviga 2003/5/EÜ, [6] artiklis 5 sätestatud ohutusnõuetele, lubatakse heakskiidetud pestitsiidide kasutamist, juhul kui nende jäägid vastavad käesolevas direktiivis ettenähtud jääkide piirnormile. Piirnormid kehtestatakse tasemel, mis tagab, et imikud ja väikelapsed ei ületa halvimates manustamistingimustes nende aktsepteeritud päevadoosi.

(8) Direktiivi 96/5/EÜ tuleks vastavalt muuta.

(9) Käesoleva direktiiviga ettenähtud meetmed on kooskõlas alalise toiduahela- ja loomatervishoiukomitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 96/5/EÜ muudetakse järgmiselt.

1. Artiklit 6 muudetakse järgmiselt:

- Lõige 1 asendatakse järgmisega:

"1. Teraviljapõhised töödeldud toidud ja imikutoidud ei tohi sisaldada ühtki ainet sellises koguses, mis võiks ohustada imikute või väikelaste tervist. Vajalikud piirnormid muude kui lõigetes 2 ja 3 osutatud ainete puhul kehtestatakse viivitamata."

- Lõige 3 asendatakse järgmisega:

"3. a) VIII lisas loetletud pestitsiide ei tohi kasutada põllumajandustoodete puhul, mis on mõeldud teraviljapõhiste töödeldud toitude ja imikutoitude valmistamiseks. Kontrolli eesmärgil loetakse, et:

i) VIII lisa tabelis 1 loetletud pestitsiide ei ole kasutatud, kui nende jääke on vähem kui 0,0003 mg/kg. Nimetatud piirnormi, mida loetakse analüüsimeetodi kvantifitseerimispiiriks, vaadatakse korrapäraselt üle, et võtta arvesse tehnika arengut;

ii) VIII lisa tabelis 2 loetletud pestitsiide ei ole kasutatud, kui nende jääke on vähem kui 0,0003 mg/kg. Seda piirnormi vaadatakse korrapäraselt üle, et võtta arvesse andmeid keskkonna saastumise kohta.

Alapunktides i ja ii osutatud piirnormid kehtivad toodete suhtes, mis on tarvitusvalmis või mis muudetakse tarvitusvalmiks tootja juhendi kohaselt.

b) Kui VII lisas loetletud pestitsiidi puhul on tehtud otsus, et selle toimeaine ei sisaldu direktiivi 91/414/EMÜ I lisas, muudetakse vastavalt käesoleva direktiivi VII ja VIII lisa."

2. VII lisa asendatakse käesoleva direktiivi I lisaga.

3. VIII lisa asendatakse käesoleva direktiivi II lisaga.

Artikkel 2

1. Liikmesriigid lubavad hiljemalt 6. märtsist 2004 nende toodetega kauplemise, mis vastavad direktiivi 96/5/EÜ artikli 6 lõike 3 nõuetele.

2. Liikmesriigid keelavad 6. märtsist 2005 nende toodetega kauplemise, mis ei vastava direktiivi 96/5/EÜ artikli 6 lõike 3 nõuetele.

Artikkel 3

Liikmesriigid jõustavad käesoleva direktiivi järgimiseks vajalikud õigus- ja haldusnormid hiljemalt 6. märtsiks 2004. Liikmesriigid teatavad nendest viivitamata komisjonile.

Kui liikmesriigid need sätted vastu võtavad, lisavad nad nendesse sätetesse või nende sätete ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

Artikkel 4

Käesolev direktiiv jõustub 20. päeval pärast selle avaldamist Euroopa Liidu Teatajas.

Artikkel 5

Käesolev direktiiv on adresseeritud liikmesriikidele.

Brüssel, 10. veebruar 2003

Komisjoni nimel

komisjoni liige

David Byrne

[1] EÜT L 186, 30.6.1989, lk 27.

[2] EÜT L 172, 8.7.1999, lk 38.

[3] EÜT L 49, 28.2.1996, lk 17.

[4] EÜT L 124, 18.5.1999, lk 8.

[5] EÜT L 230, 19.8.1991, lk 1.

[6] EÜT L 8, 14.1.2003, lk 7.

--------------------------------------------------

I LISA

VII LISA

Teraviljapõhistes töödeldud toitudes ja imikutoitudes sisalduvate pestitsiidide ja pestitsiidide metaboliitide jääkide piirnormid

Aine keemiline nimetus | Jääkide piirnorm (mg/kg) |

Kadusafoss | 0,006 |

Metüül-S-demetoon sulfoon/metüüloksüdemetoon (üksi või seguna, väljendatud metüül-S-demetoonina) | 0,006 |

Etoprofoss | 0,008 |

Fiproniil (fiproniili ja desulfinüül-fiproniili summa, väljendatud fiproniilina) | 0,004 |

Propineeb/propüleentiokarbamiid (propineebi ja propüleentiokarbamiidi summa) | 0,006 |

--------------------------------------------------

II LISA

VIII LISA

Pestitsiidid, mida ei tohi kasutada põllumajandustoodete puhul, mis on mõeldud teraviljapõhiste töödeldud toitude ja imikutoitude valmistamiseks

Tabel 1

Aine keemiline nimetus (jäägi määratlus)

Disulfotoon (disulfotooni, disulfotoonsulfoksiid ja disulfotoon sulfooni summa, väljendatud disulfotoonina)

Fensulfotioon (fensulfotiooni, selle hapnikuanaloogi ja nende sulfoonide summa, väljendatud fensulfotioonina)

Fentiin, väljendatud trifenüültinakatioonina

Haloksüfop (halüksüfopi, selle soolade ja estrite, sh konjugaadid, summa, väljendatud haloksüfopina)

Heptakloor ja trans-heptakloor epoksiid, väljendatud heptakloorina

Heksaklorobenseen

Nitrofeen

Ometoaat

Terbufoss (terbufossi, selle sulfoksiidi ja selle sulfooni summa, väljendatud terbufossina)

Tabel 2

Aine keemiline nimetus

Aldriin ja dieldriin, väljendatud dieldriinina

Endriin

--------------------------------------------------